Injap jantung Rizki semakin sempit
Teluk Bahang: Ketabahan seorang ibu menguruskan anaknya yang menderita penyakit Mucolipidosis tahap dua sejak dilahirkan terus teruji apabila dimaklumkan doktor hayat zuriatnya, Muhammad Izz Ar Rizki Mohd Zaki hanya berbaki tiga tahun. Kanak-kanak malang berusia empat tahun itu disahkan doktor mengalami gejala injap jantung sempit. Ibunya, Noridayu Azih, 42, berkata, terdahulu penyakit Mucolipidosis dihidapi anaknya dikesan doktor ketika dalam kandungan selepas mendapati tulang janin tidak membesar. Katanya, anak bongsu daripada empat beradik itu kini tidak mampu bercakap, namun boleh memahami pertuturan orang di sekeliling. "Penyakitnya itu menyebabkan dia kerap diserang sawan sekurang-kurangnya tiga kali dalam sehari dan perlukan pengawasan. "Lebih tiga tahun lalu, paru-parunya disahkan rosak selepas dijangkiti Covid-19 dan sehingga kini terpaksa menggunakan alat bantuan pernafasan (mesin BiPAP). "Bagaimanapun, pada bulan lalu, doktor mengesahkan hayat Muhammad Izz Ar Rizki mungkin tidak lama berikutan injap jantungnya yang semakin sempit dan nafas boleh berhenti pada bila-bila masa," katanya ketika ditemui, di sini. Mengulas lanjut, Noridayu berkata, dia sudah kering air mata mengenangkan nasib yang menimpa anak istimewanya itu. Katanya, Muhammad Izz Ar Rizki perlu berada dalam keadaan hawa yang dingin bagi mengelak sawan dan berikutan itu, kos perbelanjaan bagi bil elektrik di rumahnya melebihi RM400 sebulan berikutan penggunaan penyaman udara. "Selain mesin BiPaP, Muhammad Izz Ar Rizki turut menggunakan dua lagi peralatan iaitu mesin penyedut kahak dan tangki oksigen yang semua berjumlah RM46,000. "Muhammad Izz Ar Rizki juga masih pakai lampin pakai buang selain minum susu khas dan suplimen pengenyang berjumlah RM100 sekali belian," kata suri rumah itu lagi. Noridayu berkata, anaknya juga adalah penerima sumbangan daripada Pusat Urus Zakat sebanyak RM1,000 bagi pembelian peralatan di farmasi. "Bukan mahu meminta-minta, tetapi kos bagi memenuhi keperluan Muhammad Izz Ar Rizki setiap bulan juga tinggi dan hanya bergantung harap kepada pendapatan suami yang juga kakitangan Kementerian Kesihatan Malaysia (KKM). "Dia anak yang istimewa dan kami reda dengan keadaannya. Selama mana hayatnya, saya akan pastikan Muhammad Izz Ar Rizki sentiasa dalam keadaan sihat," katanya. Orang ramai yang ingin membantu boleh menyalurkan sumbangan ke akaun Bank Rakyat Noridayu Azih bernombor 2239656552.